《春雪》
宋代·胡寅

北客南来十五春，今年春雪妙洪钧。
梅花著子无堪比，柳絮藏条未有因。
何限萌芽烦蹙缩，几多峰岭倦颦伸。
红桃頮面还添粉，翠竹垂头讵辱身。
争似松枝擎蒨绚，恰如桂魄净埃尘。
无人敢琢非牢玉，有客曾歌是烂银。
一夜东风吹地匝，四檐甘雨落阶匀。
天公变化谁能测，坐看郊原景物新。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。